ໃນການລາຍງານຕໍ່ສະພາຄວາມໝັ້ນຄົງ, ທ່ານ Jean-Pierre Lacroix - ຮອງເລຂາທິການໃຫຍ່ອົງການສະຫະປະຊາຊາດ ທີ່ຮັບຜິດຊອບບັນຫາຮັກສາສັນຕິພາບ ໄດ້ສະແດງຄວາມກັງວົນຕໍ່ຄວາມເຄັ່ງຕຶງທາງດ້ານການເມືອງໃນປະເທດມາລີ ໃນໄລຍະສອງສາມມື້ຜ່ານມານີ້, ໂດຍສະເພາະແມ່ນກຸ່ມທີມງານທະຫານອັນໜຶ່ງປະກາດດ້ວຍຕົນເອງວ່າເປັນ "ຄະນະກຳມະການແຫ່ງຊາດເພື່ອປົກປ້ອງປະຊາຊົນ" (CNSP) ໄດ້ະຕິບັດການເຮັດລັດຖະປະຫານ ແລະ ຈຳຄຸກ ທ່ານປະທານາທິບໍດີ Ibrahim Boubacar Keita ແລະ ສະມາຊິກລັດຖະບານຈຳນວນໜຶ່ງຂອງປະເທດມາລີ ໃນວັນທີ 18 ສິງຫາ.
ທີ່ກອງປະຊຸມ, ບັນດາສະມາຊິກສະພາຄວາມໝັ້ນຄົງ ໄດ້ແບ່ງປັນຄວາມວິຕົກກັງວົນກ່ຽວກັບສະພາບການຂອງປະເທດມາລີ, ເນັ້ນໜັກເຖິງຄວາມສຳຄັນຂອງການຟື້ນຟູລະບຽບລັດຖະທຳມະນູນ ແລະ ປະຕິບັດຕາມສັນຍາສັນຕິພາບປີ 2015, ພ້ອມທັງ ໄດ້ຕີລາຄາສູງຄວາມມານະພະຍາຍາມ ຂອງສະຫະປະຊາຊາດ, ສະຖານກົງສຸນ, ບັນດາປະເທດໃນຊຸມຊົນເສດຖະກິດຂອງອາຟຣິກາຕາເວັນຕົກ (ECOWAS), ສະຫະພັນອາຟຣິກາ (AU) ໃນການສົ່ງເສີມຄວາມໝັ້ນຄົງໃນປະເທດມາລີ, ໂດຍສະເພາະ ແມ່ນບົດບາດຜູ້ໄກ່ເກ່ຍຂອງ ECOWAS.
ກ່າວຄຳເຫັນທີ່ກອງປະຊຸມ, ທ່ານດັ້ງດິງກຸຍ - ເອກອັກຄະລັດຖະທູດ, ຫົວໜ້າຄະນະຜູ້ແທນຖາວອນຫວຽດນາມ ປະຈຳສະຫະປະຊາຊາດ ໄດ້ສະແດງຄວາມວິຕົກກັງວົນຢ່າງເລິກເຊິ່ງ ຕໍ່ສະພາບການທີ່ສັບສົນ ຂອງປະເທດມາລີ. ທ່ານດັ້ງດິງກຸຍ ໄດ້ຮຽກຮ້ອງໃຫ້ບັນດາພາກສ່ວນທີ່ກ່ຽວຂ້ອງຄວບຄຸມໃຈ ແລະ ຫລີກລ້ຽງການໃຊ້ກຳລັງ; ຊຸກຍູ້ການເຈລະຈາເພື່ອຊອກຫາວິທີແກ້ໄຂທາງດ້ານການເມືອງໂດຍສັນຕິວິທີ, ສອດຄ່ອງກັບລັດຖະທຳມະນູນ ແລະ ກົດໝາຍຂອງມາລີ, ເພື່ອຟື້ນຟູສະຖຽນລະພາບ ແລະ ຄວາມເປັນລະບຽບຮຽບຮ້ອຍໃນສັງຄົມໃນປະເທດມາລີ, ເພື່ອຄວາມປາຖະໜາສັນຕິພາບອັນຊອບທຳຂອງປະຊາຊົນ.
ທ່ານເອກອັກຄະລັດຖະທູດຫວຽດນາມ ດັ້ງດິງກຸຍ ໄດ້ເນັ້ນໜັກວ່າ, ຫວຽດນາມ ສະໜັບສະໜູນ ຄວາມກບືນຂອງສະຫະປະຊາຊາດ, AU, ECOWAS ແລະ ປະຊາຄົມສາກົນໃນການຊຸກຍູ້ການເຈລະຈາ ເພື່ອຊອກຫາມາດຕະການແກ້ໄຂໂດຍສັນຕິວິທີລະຫວ່າງບັນດາພາກສ່ວນກ່ຽວຂ້ອງ, ຊ່ວຍເຮັດໃຫ້ສະພາບການຂອງປະເທດມາລີ ໄດ້ກັບຄືນສູ່ສະພາບສະຖຽນລະພາບ.
ຄຳຮຸ່ງ